Петко Р. Славейков
Напомняне

chitanka.info

Ето, Петко, остаряваш,

видиш, вече побеляваш,

гасне младий, буйний жар.

Нал усещаш и кръвта ти,

как ти казва толкоз пъти:

Петко, Петко, веч си стар!

Младините забрави ги,

цалувките остави ги,

не мисли веч за любов.

Да посрещаш с черна жалост

горчивата тежка старост,

отсега бъди готов.

Теб песни ти не приличат,

нето китки веч та кичат;

минаха са младини!

Нине гроб ти приближава,

нине смъртта призовава,

нине тежки старини!

Бар отсега приготви са,

от света веч отречи са,

сбогом, сбогом му кажи.

И кат мислиш старостта си,

за разтуха на скръбта си,

ти сълзите задържи.

Напечатано за пръв път в „Залагалка“, 1862 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.